**Дијалог меѓу Владата и граѓанскиот сектор**

на тема

**Владеење на право, добро владеење и борба против корупција**

**Образец за пријава на иницијативи**

**Назив на организацијата:**

Центар за управување со промени (ЦУП) Скопје

**Адреса (улица, број, општина):**

Митрополит Теодосиј Гологанов 34а, Скопје

**Електронска пошта (e-mail):**

[info@cup.org.mk](mailto:info@cup.org.mk)

**Телефонски број:** +389 2 6092 216

**Лице за контакт (име и презиме, телефон и е-пошта):** Искра Белчева-Ристовска, 075451071, [iskra.belcheva@cup.org.mk](mailto:iskra.belcheva@cup.org.mk)

**Веб-страница на Вашата организација:** <https://cup.org.mk/>

**Наслов на Вашата/Вашите иницијатива(и):** Редизајниран систем на стратешко планирање и координација на политики

**На која од следните области се однесува Вашата/Вашите иницијатива(и)?**

1. Владеење на право
2. **Добро владеење**
3. Борба против корупција
4. **Реформа на јавна администрација**

**Проблеми и потреби:**

Идентификувана е неусогласеност меѓу документите на планирање на сите нивоа во државата – Националната развојна стратегија поставува развојни цели за државата до 2044 година, постојат над 50 секторски и мултисекторски стратегии со цели на среден и долг рок, кои пак не се усогласени со Програмата за работа на Владата, Годишните програми за работа на Владата и стратешките планови на министерствата. Планирањето на политиките не е доволно усогласено со планирањето на буџетот, ниту усогласено со промените кои ги налага Законот за буџети од 2022 година. Затоа е неопходна подобра координација при планирањето, но уште повеќе во следењето на имплементацијата на политиките. За граѓаните е неопходна транспарентност во работата на Владата и отчетност за постигнување развој во сите области.

**Објаснување на иницијативата (иницијативите):**

Предлагаме воспоставување на ефикасен систем на координација при креирањето и спроведувањето на политиките меѓу клучните институции во Владата – Генералниот секретаријат (со зајакната надлежност на проверка на усогласеност на политиките и програмите за работа), Канцеларијата на Претседателот на Владата (задолжена за спроведување на Програмата на Владата и за отчет пред граѓаните за реализацијата), Министерството за финансии (одговорно за планирање и реализација на буџетот за политиките на Владата), Министерството за европски прашања (кое ја насочува реформската работа на Владата кон ЕУ интеграција).

Предлагаме доработка и усвојување на нова Методологија за планирање и координација на политиките (наместо досегашниот процес на стратешко планирање) во која не само што ќе се доуредат процесите на усогласување меѓу планските документи и активности, туку и ќе се постави хиерархија на документите, ќе се наметне употреба на мерливи индикатори и редовен отчет кон граѓаните. Предлагаме усвојување на изменет Деловник за работа на Владата во кој ќе се доуреди координацијата меѓу клучните институции и ќе се воспостави работа на Владата и министрите водена од јасни мерливи цели и редовен отчет пред Претседателот на Владата и пред граѓаните. Дополнително предлагаме воспоставување соодветна институционална структура во Генералниот секретаријат и аналитички одделенија во министерствата кои ќе бидат двигатели на планирањето на системот, заснован на анализа на податоци.

Предлагаме и поврзување со Државниот завод за статистика, кој може да обезбедува официјални податоци автоматски во систем на следење на политиките, како дигитална алатка за комуникација и отчетност пред граѓаните. Како дел од дигиталната алатка задолжително е неопходно да има простор за вклучување на сугестии од граѓаните и професионалната јавност со свои предлози за политиките и нивното спроведување.

**Цели и очекувани резултати:**

Иницијативата ќе придонесе до политики кои нема да работат една наспроти друга, носители на функции кои ќе се стремат кон постигнување јасно поставени цели за времетраењето на нивниот мандат, кон јавна администрација која исто така ќе работи кон јасно поставени стратешки цели, со што мора да се постигне поуспешна реализација на планираните цели од страна на Владата.

Со дигиталната алатка/платформа/интернет страница за графичко претставување реализацијата на политиките и планираните цели, која ќе содржи автоматски и дополнителни податоци од институциите, граѓаните ќе добиваат редовни ажурирани информации, на јасен и недвосмислен начин. Со делот на алатката каде граѓаните и професионалната јавност ќе ги даваат своите сугестии за политиките, ќе резултира со подобри политики кои одговараат на потребите на граѓаните. Крајната цел е подигнување на довербата на граѓаните во институциите.

**Проценка на финансиски импликации и временска рамка:**

Методологијата, Деловникот за работа на Владата и предлог институционалната структура се подготвени во рамки на проектот „Преосмислување на управувањето“ спроведуван од Центарот за управување со промени поддржан од Британската амбасада, со соработка со Генералниот секретаријат. Овие документи можат да се финализираат со ГС и другите клучни институции во текот на следните 2 месеци за потоа да ги усвои Владата. Проектот може да ги покрие трошоците за овие активности.

Овој проект може да учествува и во дизајнот на алатка за прибирање податоци за следење на реализацијата на политиките, за кој вклученоста на сите институции може да ја обезбеди Владата.

**Начелен план за мониторинг и евалуација:**

Проектот ја изработи платформата <https://odgovornavlada.mk/>, на која Центарот за управување со промени активно ја следи реализацијата на Програмата за работа на Владата преку мерливи индикатори. Оваа платформа во прва фаза ги содржеше ветувањата на политичките партии за Парламентарните избори 2024 во 11 важни области и имаше огромна посетеност од граѓаните. Во оваа втора фаза се следи реализацијата на Програмата за работа на Владата и одзивот кај граѓаните е многу голем. Ова покажува голем интерес кај граѓаните да знаат како и што работи Владата, наспроти планираните резултати, па оттука очекуваме дека интересот би бил уште поголем доколку ваква алатка содржи уште повеќе и поажурни информации.

Следењето и оценката на успехот на иницијативата ќе се мери преку конкретната реализација на Програмата бидејќи членовите на Владата ќе бидат свесни за обврската да испорачаат резултати и дека граѓаните будно ги следат, како и преку бројот на интеракции на алатката.

**Дополнително образложување на иницијативата(-те) кое не е опфатено со претходните прашања:**

/

**Прилози (опционално):**

Анализите кои се подготвени од проектот се достапни на: <https://cup.org.mk/proekti/reinventing-governance>

Документите кои се работени со ГС се достапни на ГС и ќе бидат финализирани во оваа заедничка иницијатива.